К.Р.Шайтар і яго выхаванец Дзмітрый Зубкоў многа разоў прадстаўлялі нашу краіну за мяжой. Толькі за гэты год яны пабывалі на многіх міжнародных спаборніцтвах. Гэта загартавала іх псіхалагічна, прыўнесла новы вопыт, пашырыла кругагляд. Таму да складаных заданняў, якія прапаноўваліся ў Абу-Дабі, беларускія ўдзельнікі былі гатовы і цяжкасці вытрымалі дастойна. Заданне складалася з 4 модуляў, якія тычыліся выпраўлення знешніх і ўнутраных пашкоджанняў кузава аўтамабіля. Трэба было выправіць паверхню кузава, замяніць асобныя дэталі аўтамабіля. На работу адводзілася 14 гадзін. Заданне ўскладнялася яшчэ і тым, што працаваць трэба было згодна з патрабаваннямі завода-вытворцы “Мерседэс”, строга выконваючы яго тэхналогіі і выкарыстоўваючы спецыфічны інструмент.